આજના યુવાનોને વિવિધ સોશિયલ નેટવર્કિંગ સાઇટ્સનું ઘેલું લાગ્યું છે. આ સાઇટ્સ દ્વારા તેઓ દેશ દુનિયાની વિવિધ માહિતીઓ મેળવે. નવા ટ્રેન્ડ્સ, કરન્ટ અફેર્સ વિશેની માહિતી મેળવવા માટે આ સાઇટ્સ ઉપયોગી ખરી પણ, આ ટેવ કેટલાક અંશે નુકસાન પણ કરે. આ ટેવના કારણે કલાકોના કલાકો આજુબાજુની વાતોમાં અને બીજાએ શું કર્યું તે જાણવામાં વેડફાઈ જતાં હોય છે. યુવાનોને કંઈક નવું કરવા પ્રેરે તેવી ઘટના વર્ષો પહેલાં આ જ ધરતી એટલે કે ગુજરાતમાં જ બની હતી. આ વાત લગભગ સાઠના દશકની છે. કેટલાંક તરવરિયા યુવાનોએ બૃહદ્ મુંબઈમાંથી ગુજરાતને એક નવી ઓળખાણ અપાવવાનો નિર્ણય કર્યો, અનેક યુવાનોએ ગાંધીમાર્ગે લાંબો સત્યાગ્રહ આદર્યો. કેટલાકે દેખાવો કર્યા, બંધ પાળ્યા, ક્યાંક આ યુવાનોએ લાઠીઓ પણ ખાધી, જેલવાસ પણ ભોગવ્યો અને અંતેઆજના દિવસે એટલે કે પહેલી મે, 1960ના દિવસે ગુજરાત રાજ્યની સ્થાપના થઈ. તમને જાણીને નવાઈ લાગશે પણ ગુજરાતની સ્થાપના માટે થયેલાં મહાગુજરાત આંદોલનમાં વિદ્યાર્થીઓનો ફાળો ખૂબ જ મહત્ત્વનો રહ્યો છે.